b'\n_START_ARTICLE_\nSesljan\n_START_SECTION_\nEtimologija\n_START_PARAGRAPH_\nSlovenska in italijanska oblika imena izvirata iz latinskega imena Sixtilianum - to je bilo prvo ali eno od prvih rimskih naselij na obmo\xc4\x8dju dana\xc5\xa1nje Tr\xc5\xbea\xc5\xa1ke pokrajine.\n_START_SECTION_\nZgodovina\n_START_PARAGRAPH_\nOb koncu 19. stoletja je postal Sesljan (poleg Grade\xc5\xbea in Opatije) eno od najbolj priljubljenih obmorskih letovi\xc5\xa1\xc4\x8d v Avstro-Ogrski. Takrat je imel kraj tudi nem\xc5\xa1ko obliko imena: Seestein, ki jo danes uporabljajo samo nem\xc5\xa1ko govore\xc4\x8di turisti. V tistem \xc4\x8dasu so zgradili tudi neko\xc4\x8d znana hotela Strandhotel in Parkhotel._NEWLINE_Med prvo svetovno vojno je bila v Sesljanskem zalivu avstrijska mornari\xc5\xa1ka baza. Med drugo svetovno vojno je nem\xc5\xa1ka vojna mornarica uporabljala zaliv kot podmorni\xc5\xa1ko opori\xc5\xa1\xc4\x8de.\n_START_SECTION_\nSesljan danes\n_START_PARAGRAPH_\nDanes je Sesljan znan zlasti kot turisti\xc4\x8dni kraj. Ima lepo urejeno pla\xc5\xbeo z velikim parkiri\xc5\xa1\xc4\x8dem. Med obiskovalci prevladujejo Italijani in Slovenci (iz Slovenije in iz zamejstva), precej je tudi Avstrijcev in Nemcev. Za Slovence iz severne Primorske, Gori\xc5\xa1ke in s Krasa je Sesljan najbli\xc5\xbeje urejeno obmorsko kopali\xc5\xa1\xc4\x8de, zaradi bli\xc5\xbeine primerno za enodnevne izlete.\n_START_SECTION_\nRilkejeva pot\n_START_PARAGRAPH_\nNad Sesljanskim zalivom se za\xc4\x8denja znana Rilkejeva pot, ki vodi do Devinskega grad. Na tem mestu je Rainer Maria Rilke spisal znamenite Devinske elegije. Ob poti si sprehajalec lahko ogleda celo vrsto zanimivih kra\xc5\xa1kih pojavov (\xc5\xbelebi\xc4\x8di, \xc5\xa1kraplje, gri\xc5\xbea, itd.).\n_START_SECTION_\nTuristi\xc4\x8dno naselje Portopiccolo Sistiana / Porti\xc4\x8d Sesljan\n_START_PARAGRAPH_\nPorti\xc4\x8d Sesljan je novozgrajeno turisti\xc4\x8dno naselje ob Sesljanskem zalivu, na obmo\xc4\x8dju nekdanjega opu\xc5\xa1\xc4\x8denega kamnoloma. _NEWLINE_Kompleks se razteza na 3,5 hektarja povr\xc5\xa1in, arhitekturno pa je zasnovan kot strnjeno obmorsko naselje, po na\xc4\x8drtih arhitekta Francesca Lupparelli, ki \xc5\xbeivi v bli\xc5\xbenjem Sesljanu. Kompleks je sku\xc5\xa1al \xc4\x8dim bolje zliti z obstoje\xc4\x8do obalo, za katero so zna\xc4\x8dilni klifi._NEWLINE_\xc5\xa0e pred nekaj leti se je Sesljanski zaliv v smeri proti Trstu zaklju\xc4\x8deval z zapu\xc5\xa1\xc4\x8denim kamnolomom, degradiranim in za javnost zaprtim obmo\xc4\x8djem, danes pa je njegova podoba povsem druga\xc4\x8dna. Za potrebe tega v severnem Jadranu edinstvenega kompleksa s 460 bivalnimi enotami (vile, terasaste hi\xc5\xa1e in hi\xc5\xa1e v strnjenem naselju) je bil izveden tudi pet metrov globok izkop na mestu sedanje najsodobneje opremljene marine s 120 privezi, ki so ga po zgraditvi povezali z morjem. Marino obkro\xc5\xbeata presti\xc5\xbeni hotel ter nakupovalni predel s prodajalnami, butiki in drugimi, tudi gostinskimi lokali. Naselje ima za stanovalce in obiskovalce namenjenih \xc4\x8dez tiso\xc4\x8d parkirnih mest v gara\xc5\xbeni hi\xc5\xa1i. _NEWLINE_Hotelski del je zasnoval studio Lazzarini Pickering iz Rima, v izgradnji pa je tudi velnes center, ki naj bi po na\xc4\x8drtih imel 3000 kvadratnih metrov notranjih in 6000 kvadratnih metrov zunanjih povr\xc5\xa1in.'